钦定古今图书集成/理学汇编/学行典/第220卷 > 申谏
## 钦定古今图书集成/理学汇编/学行典/第220卷 > 申谏

按《祁阳县志》：“申谏，字良台，祁庠生。孩提时，见母陈氏
立侍舅姑前久，辄挈小杌伺其后，至孝，其天性然也。
母孀居三十年，就养如一日。谏善饮，友人邀饮，或卜
夜，母必倚候儿归乃息，谏遂不饮。友或强少进，必以
慈闱约杜口。母偶嗔，谏必恭慎，探母意再三，至回嗔
作喜乃已。母遇疾，谏默坐房外，终夜省其安否，不令”
母知。膳饮必躬亲，恒跪进食，适母睡寐良久，谏不敢
离膝。至夜分母觉，命之起，然后起。母殁，庐墓三年，作
勤思堂于祖祠之侧，自为《铭》曰：“见祖宗之面，则当思
其言行；享祖宗之福，则当思其垂训；大祖宗之家声，
则当修其实行；绵祖宗之世泽，则当效其箕裘。作辍。
岂有为之子，奋修为克肖之儿？即容”止以想精神，更
谆谆而待教语。念兹释兹，用昭来兹。生五男，与室滕，
和顺勤训。生子光岳、乔岳列邑庠，泰岳、方岳入郡庠，
并有立。兄蚤世，遗孤甚幼，谏为“治产倍于昔，俟其年
长，完产贻之，不私尺寸焉。”孙镳，亦庠生。